অধিকাংশ সুইমিং পুলেই লাইফ সেভার নেই। প্রশিক্ষকদের নিয়ে জোড়াতালি দিয়ে কাজ চালাচ্ছে সুইমিং ক্লাবগুলো। কিন্তু, লাইফ সেভারদের কাজ কী? কেউ জলে ডুবে গেলে তাঁকে বাঁচানোর পদ্ধতিই বা কেমন?
 ওয়েব ডেস্ক: অধিকাংশ সুইমিং পুলেই লাইফ সেভার নেই। প্রশিক্ষকদের নিয়ে জোড়াতালি দিয়ে কাজ চালাচ্ছে সুইমিং ক্লাবগুলো। কিন্তু, লাইফ সেভারদের কাজ কী? কেউ জলে ডুবে গেলে তাঁকে বাঁচানোর পদ্ধতিই বা কেমন? নিয়ম অনুযায়ী প্রতিটি পুলে নভিশদের সাঁতার শেখানোর সময় হাজির থাকতে হবে দুজন লাইফ সেভারকে। কাউকে ডুবতে দেখলেই তত্পর হবেন তাঁরা। কীভাবে? তারজন্যও রয়েছে নির্দিষ্ট পদ্ধতি। ডুবন্ত কাউকে বাঁচানোর জন্য জলে ঝাঁপ দেওয়ার বিশেষ কায়দা রয়েছে। মাথা সবসময় সোজা রাখতে হবে। দুদিকে ছড়ানো থাকবে দু হাত। দু পায়ের মধ্যে ফাঁক থাকবে। জলে পড়ার সময়ও মাথা ডুবলে চলবে না। সরাসরি নজর রাখতে হবে ডুবন্তের দিকে। কিন্তু, ডুবন্ত মানুষের কাছাকাছি চলে এলেই মানতে হবে কয়েকটি নিয়ম। ডুবন্তের ৬ ফুটের মধ্যে ডুব সাঁতার দিয়ে পৌছে যেতে হবে ডুবন্তের পায়ের কাছাকাছি। ডুবন্তের ঠিক পিছনে গিয়ে ভেসে উঠতে হবে। পিছন থেকে এক হাত দিয়ে চেপে ধরতে হবে তার থুতনি। এবার ধীরে ধীরে এভাবেই এক হাতে সাঁতরে ফিরে আসতে হবে তীরের দিকে।